**Sunt oameni**

*Elena Carina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt oameni care te doboară,

Sunt oameni care îți zâmbesc,

Sunt oameni care într-o seară

Distrug ce lunile clădesc.

Sunt oameni care cred în tine

Și oameni care te-au uitat,

Sunt oameni care stau la bine

Și când ți-e greu, au și plecat.

Sunt oameni care te ridică,

Sunt oameni care-ți mulțumesc,

Sunt oameni care-ți poartă pică

Și oameni care te iubesc.

Sunt oameni care-ți cer prea mult,

Sunt oameni cărora le dai,

Sunt oameni care n-au știut

Că ai pierdut și ce n-aveai.

Sunt oameni care au plecat

Când ai fi vrut să-ți fie-aproape,

Sunt oameni care n-au uitat,

Sunt oameni ce îi vezi prin pleoape.

Sunt oameni care te-au rănit

Și alții ce te-au vindecat.

Cu oameni mulți m-am întâlnit

Și prea puțini ce i-am uitat.

Sunt oameni care se deschid

Precum o carte-n fața ta

Și oameni ce se pierd în vid

Când nu-i nimic ce-ar mai conta.

Eu sunt un om ce a greșit,

Ce a pierdut de-atâtea ori,

Sunt omul care s-a trezit

Și-a adormit plin de fiori.

Mai cred în oameni? Prea puțin...

Mai cred în mine? Zi de zi!

Sunt oameni care pleacă, vin...

Nu-i cert ce este, ce va fi...